EELNÕU



*RAKVERE VALLAVOLIKOGU*

**MÄÄRUS**

**Sõmeru**

**Rakvere valla heakorraeeskiri**

Määrus kehtestatakse kohaliku omavalitsuse korralduse seaduse § 22 lõige 1 punkt 36¹ alusel.

1. **peatükk**

**Üldsätted**

**§ 1. Üldsätted**

1. Rakvere valla heakorraeeskirja (edaspidi eeskiri) eesmärgiks on koos riigi ja valla vastavate õigusaktidega tagada valla haldusterritooriumil puhtus, heakord ja säästev elukeskkond.
2. Eeskirja kohaldatakse kooskõlas Rakvere valla jäätmehoolduseeskirjaga, Rakvere valla avaliku korra eeskirjaga, Rakvere valla kaevetööde eeskirjaga ning Rakvere valla koerte ja kasside pidamise eeskirjaga ja teiste õigusaktidega.
3. Eeskiri on täitmiseks kohustuslik kõigile Rakvere valla haldusterritooriumil elavatele, viibivatele ja/või tegutsevatele füüsilistele ning juriidilistele isikutele, samuti omanike poolt asja valdama või kasutama volitatud isikutele.

**§ 2. Mõisted**

Eeskirjas on kasutatud mõisteid alljärgnevas tähenduses:

1. **avalik koht**– määratlemata isikute ringile kasutamiseks antud või nende isikute kasutuses olev maa-ala, ehitis, ruum või selle osa, samuti ühissõiduk;
2. **kinnistu**– kinnistusraamatusse iseseisva üksusena kantud kinnisasi (maapinna piiritletud osa ehk maatükk) või hoonestusõigus, heakorra nõuete täitmisel võrdsustatud mõisted: maa-ala, territoorium, maaüksus, krunt, katastriüksus ja maatüki olulised osad;
3. **omanik –**füüsiline või juriidiline isik, kelle omandis on kinnistu. Omanikuga on võrdsustatud tema poolt volitatud kinnistu valdaja, haldaja või kasutaja;
4. **puhastusala** – kinnistuga vahetult piirnev kõnnitee, sõltumata selle omandivormist;
5. **kõnnitee**– jalakäija ja tasakaaluliikuri liiklemiseks ettenähtud teeosa või sama otstarbega eraldiseisev tee;
6. **kergliiklustee**– tee, mis on ehitatud või kohandatud jalakäijate, jalgratturite, rulluisutajate, suusatajate liiklemiseks;
7. **heakorratööd** – liiva, tolmu, jäätmete, prahi, okste, lume ja jää koristamine ning libedusetõrje tegemine, muru ja rohu niitmine, puude võrade kärpimine, mahalangenud puulehtede koristamine või muu korra ja puhtuse tagamiseks tehtav töö;
8. **rasked ilmaolud**– ilmastikutingimustest tulenev teeolude oluline halvenemine;
9. **romusõiduk**– tehniliselt mittekorras olev sõiduk, millel puuduvad selle mehaanilised osad või kereosad või autoklaasid või rattad või mille autokere on roostetanud ja mis oma välimusega riivab territooriumi esteetilist väljanägemist või rikub selle puhtust ja heakorda;
10. **illegaalne graffiti**– omaniku ja vallavalitsuse loata hoone seinale, müürile, piirdeaiale, pingile, kõnniteele, ühissõiduki peatuse ootekojale vms kantud kiri või joonised;
11. **tiheasustusala**– linna ja alevi piiridesse jääva territooriumi ning aleviku ja küla selgelt piiritletavad kompaktse hoonestusega olemasoleva või planeeritava territooriumi osa.
12. **peatükk**

**Heakorra nõuded**

**§ 3. Vallavalitsuse kohustused**

Vallavalitsus on kohustatud tagama:

1. kohalike teede, -tänavate, -väljakute, -parkide ning avalikult kasutatavate haljasalade korrashoiu;
2. valla tänavatel tänavanimega siltide olemasolu tänava alguses, lõpus ja ristmikel või viitade olemasolu, mis vastab vallas kasutatavale ühtsele kujundussüsteemile;
3. ühissõiduki peatuse ootealal või platvormil heakorratööde tegemise;
4. avalikes kohtades asuvate tuletõrje veevõtukohtade ja veehoidlate korrasoleku ning nendeni juurdepääsu;
5. avalikesse kohtadesse jäätmemahutite paigaldamise ning nende regulaarse tühjendamise.

**§ 4. Kinnistu omaniku kohustused**

Kinnistu omaniku on kohustatud:

1. hoidma korras omandis või kasutuses oleva kinnistu territooriumi, piirdeaia ja rajatised ning rakendama meetmed kinnistu reostamise ja risustamise vältimiseks;
2. kinnistu reostamisel või risustamisel on reostaja või risustaja kohustatud selle viivitamata puhastama. Kui reostajat või risustajat ei ole võimalik kindlaks teha, peab ala korrastama kinnistu omanik;
3. hoidma kinnistuga piirneva puhastusala puhta. Talvisel ajal puhastama kõnnitee lumest ja jääst ning teostama vajadusel libedustõrjet;
4. paigaldama tiheasustusalal asuvale hoonele või kinnistu piirdele nõuetekohase sildi hoone numbriga ning tagama tänavalt ja teelt numbri nähtavuse;
5. puhastama kinnistul paikneva hoone üldkasutatava territooriumiga vahetult piirneva katuse või räästa sinna kogunenud lumest ja jääst, tagades tööde ajal tänaval ja kõnniteel ohutu liiklemise ja piirama tööde teostamise koha ajutise piirdega;
6. õigeaegselt pügama heki ning korraldama selliste põõsa- ja puuokste kärpimist, mis kasvavad väljapoole kinnistu piire ja varjavad liikluskorraldusvahendit, takistavad jalakäijate või sõidukite liiklust.
7. niitma olemasolevat rohumaad vähemalt üks kord suve jooksul kulutule ohu vältimiseks. Teavitama võõrliigi (karuputk) leiukohast Rakvere Vallavalitsust või Keskkonnaametit;
8. hoidma korras omandis või kasutuses oleva ja tihealal paikneva mistahes sihtotstarbega metsamaa;
9. taotlema kinnistul kasvavate puude raieks (välja arvatud viljapuud- ja põõsad ning metsa raie) kehtestatud korras vallavalitsuselt raieloa;
10. mitte kahjustama ja risustama kinnistut läbivat avalikku teed ja selle kaitsevööndit;
11. hoidma korras prügikonteinerite hoiukohad ja nendele juurdepääsuteed;
12. tagama, et kinnistu oluliste osade sealhulgas ehitiste seisund ei ohustaks teisi isikuid, nende vara või keskkonda;
13. ühisveevärgi ja –kanalisatsiooni puudumisel tagama reovee kogumismahuti korrasoleku, veepidavuse, õigeaegse tühjendamise ja ümbruse hooldamise.

**§ 5. Ehitise omaniku kohustused**

Ehitise omanik on kohustatud:

1. remontima või lammutama lagunenud piirdetarad riigi ja valla õigusaktidega kehtestatud korras;
2. kõrvaldama ehitiselt jääpurikad ja lume, mis ohustavad inimeste vara ja tervist;
3. eemaldama ehitiste seintelt või piiretelt sinna omavoliliselt paigaldatud kuulutused, teated ja reklaami ning graffiti;
4. omama või rentima prügikonteinerit ning täitma korraldatud jäätmeveost tulenevaid kohustusi;
5. tagama talvisel ajal üldkasutatava hoone juurdepääsutee ja välistrepi puhastamise jääst ja lumest ning vajadusel libedusetõrje teostamise;
6. tagama vastavalt hoonete numeratsioonile õige numbrimärgi olemasolu hoonel või kinnistule sissepääsul.

**§ 6. Ehitus-, remondi- ja kaevetööd**

Ehitus-, remondi- ja kaevetööde tegija on kohustatud:

1. tööde alustamisel piirama ehitusplatsi piireaiaga ning hoidma selle korras;
2. tagama korra ja puhtuse objektil ja objekti teenindamiseks kasutataval alal;
3. vältima objektilt pori, prahi ja tolmu kandumist sõidu- ja kõnniteele ning naaberkinnistutele;
4. hoidma korras ja puhastama objekti juurdepääsuteed ning piirnevad sõidu- ja kõnniteed;
5. pärast töö lõpetamist taastama objektil haljastuse ning tee seisundi.

**§ 7. Tehnovõrgu omaniku kohustused**

Tehnovõrgu omanik on kohustatud hoidma temale kuuluva tehnovõrgu seisundis, mis tagab heakorratööde teostamise võimalikkuse ja ohutuse.

**§ 8. Tänavakaubanduse korraldaja kohustused**

Tänavakaubanduspunkti omanik on kohustatud:

1. paigaldama tänavakaubanduspunkti ainult vallavalitsuse poolt lubatud kohta;
2. tagama müügikoha ümbruse puhtuse (raadiusega kuni 6 m ning teeäärsel rajatisel kuni sõidutee ääreni) ja teostama sellel alal heakorratöid;
3. paigaldama müügikohta piisavas koguses jäätmemahuteid (vähemalt üks 100 l jäätmemahuti müügikoha kohta) ning tagama nende tühjendamise sagedusel, mis välistab mahutite ületäitumise ja/või jäätmete roiskumise.

**§ 9. Loomapidaja kohustused**

1. Kariloomade ja kodulindude pidamine on lubatud vaid loomapidamiseks sobilikes kohtades, kus on välistatud reostuse sattumine põhjavette ja veekogusse.
2. Loomade vabakarjatamine on lubatud vaid aia või elektrikarjusega piiratud alal.
3. Loomapidaja on kohustatud vältima avalike teede ja kohtade reostamist ning viivitamatult likvideerima loomapidamisega tekkinud reostuse.
4. Lemmikloomade (kassid, koerad) pidamine peab toimuma Rakvere valla Kasside ja koerte pidamise eeskirjast juhindudes. Kassid ja koerad ei tohi oma elutegevusega häirida korrusmajades trepikodade elanikke ning eramajades naabreid.

**§ 10. Heakorra tagamine**

1. Heakorra nõuete tagamiseks on Rakvere valla haldusterritooriumil keelatud:
2. risustada ja reostada territooriumi ja ehitisi, sealhulgas avalikus kohas maha sülitada, urineerida ja roojata, visata maha prahti;
3. rikkuda või mistahes muul viisil kahjustada hooneid, rajatisi, jäätmemahuteid, mängu- ja spordiväljakute inventari, piirdeaedasid, teid, liikluskorraldusvahendeid ja ühistranspordi ootekodasid;
4. kahjustada, rikkuda, määrida või lõhkuda pargi- või muud avalikku kohta paigaldatud inventari ja rajatisi;
5. kahjustada haljasala ja teekatet ning vigastada, kahjustada või omavoliliselt maha võtta kõrghaljastust tiheasustusega alal;
6. rajada haljastust, istutada puid ja põõsaid üldkasutataval alal ilma kinnistu omaniku loata;
7. ladustada jäätmeid selleks mitte ettenähtud kohta;
8. paigutades jäätmeid üldkasutatavatesse jäätmemahutitesse tuleb rangelt järgida jäätmete sorteerimise nõuet vastavalt Rakvere valla Jäätmehoolduseeskirjale.
9. suunata veekogusse, kanalisatsiooni- ja sademeveevõrku mürgiseid, söövitavaid või kergestisüttivaid aineid, samuti pühkmeid ja mistahes tahkeid aineid;
10. parkida romusõidukeid avalikus kohas;
11. sõita ja parkida mootorsõidukitega haljasaladel, lastemänguväljakutel, suusa- ja matkaradadel ning teistes selleks mitte ettenähtud kohtades;
12. hoida, kütte-, ehitus- või muud materjali tänava äärses õue osas piirdeaiast või hekist kõrgemal või ladustada ja hoida neid väljaspool kinnistu piire (välja arvatud naaberkinnistu omaniku nõusolekul) ja inimesi või vara ohustaval viisil. Erandkorras, kui kinnistu seda ei võimalda, on lubatud tahke kütuse, ehitusmaterjali mahalaadimine avalikule territooriumile tingimusel, et eelpool nimetatu teisaldatakse ja territoorium heakorrastatakse mõistliku aja jooksul. Antud tegevusega ei tohi takistada liiklust;
13. lume- ja libeduse tõrjel tuha kasutamine kõnniteedel;
14. ehitiste katuselt mahalangenud või koristustööde käigus mahaaetud lund ei ole lubatud jätta kõnni- ja sõiduteele. Pärast lume mahalangemist või mahaajamist tuleb lumi ära vedada või paigutada kinnistule, mille oluliseks osaks ehitis on;
15. lükata sõiduteede või kinnistute hooldustöödel lund ja jääd kõnniteele;
16. paigutada kloriidisegust puistematerjali, lund või muud prahti haljasalale või mujale selleks mitte ettenähtud kohta;
17. ajada kinni sadevee kraave ja juhtida äravoolu torustikku ilma vallavalitsuse loata;
18. illegaalse graffiti tegemine.
19. **peatükk**

**Vastutus**

**§ 11. Heakorraeeskirja rikkumine**

Heakorra eeskirja rikkumise eest kannavad süüdlased vastutust kohaliku omavalitsuse korralduse seaduse § 66² sätestatud alustel ja korras.

**§ 12. Kohtuväline menetleja**

Eeskirja rikkumisel on kohtuväline menetleja kohaliku omavalitsuse korralduse seaduse § 664 lg 2 nimetatud isikud.

**§ 13. Järelevalve**

Järelvalvet eeskirja täitmise üle teostavad vastavalt oma pädevusele vallavalitsus, Politsei- ja Piirivalveamet ja Keskkonnainspektsioon.

1. **peatükk**

**Rakendussätted**

**§ 14. Määruse kehtetuks tunnistamine**

Tunnistada kehtetuks Sõmeru Vallavolikogu määrus 23.04.2013 nr 62 „Sõmeru valla heakorraeeskiri“ ja Rakvere Vallavolikogu määrus 22.01.2003 nr 4 „Heakorraeeskirja kehtestamine“

**§ 15. Määruse jõustumine**

Määrus jõustub kolmandal päeval peale Riigi Teatajas avaldamist.

Peep Vassiljev  
Volikogu esimees